相和歌辭 蜀道難
作者：李白
朝代：唐

paragraphs: 噫吁嚱！危乎高哉！蜀道之難難於上青天！蠶叢及魚鳧，開國何茫然。
爾來四萬八千歲，乃與秦塞通人煙。
西當太白有鳥道，可以橫絕峨眉巔。
地崩山摧壯士死，然後天梯石棧方鉤連。
上有六龍迴日之高標，下有衝波逆折之迴川。
黃鶴之飛尚不得，猨猱欲度愁攀緣。
青泥何盤盤，百步九折縈巖巒。
捫參歷井仰脅息，以手撫膺坐長歎。
問君西遊何時還？畏途巉巖不可攀。
但見悲鳥號枯木，雄飛呼雌繞林間。
又聞子規啼夜月，愁空山，蜀道之難難於上青天！使人聽此彫朱顏。
連峰去天不盈尺，枯松倒挂倚絕壁。
飛湍瀑流相喧豗，砅崖轉石萬壑雷。
其嶮也若此，嗟爾遠道之人胡爲乎來哉？
劒閣崢嶸而崔嵬，一夫當關，萬夫莫開。
所守或匪親，化爲狼與豺。
朝避猛虎，夕避長蛇。
磨牙吮血，殺人如麻。
錦城雖云樂，不如早還家。
蜀道之難難於上青天，側身西望長咨嗟。